আঠারো শতকে বাংলায় জাঁকজমকের সাথে মুহররমের মিছির বেরুত। ওই মিছিলে তখন ঘোড়া এবং হাতি থাকত। এখন তো এসবের কিছুই হয় না বলতে গেলে। ঢাকায় এই মিছিল  হোসেনী দালান থেকে শুরু হতো। তারপর ঢাকার বিভিন্ন রাস্তায় ঘুরত। ঘুরতে ঘুরতে চলে আসত ধানমণ্ডি লেকের পারে।    এখানে কৃত্রিম একটি কারবালা তৈরি করে রাখা হতো। এই কৃত্রিম কারাবালায় এসে মিলত সকল মিছিল। মিছিলে দুল দুল ও পতাকা বহনের মাধ্যমে ইমাম হোসেন ও ইয়াজিদের সৈন্যদের মধ্যকার কৃত্রিম যুদ্ধ প্রদর্শন করা হতো। এই যুদ্ধটা কিন্তু অস্ত্রশস্ত্র দিয়ে হতো না। লাঠি দিয়ে হতো।    বলা যায় একরকম লাঠি খেলাই হতো। আর বসতো মেলা। মুহররহমের দশ তারিখ দেশের বিভিন্ন জায়গায় মেলা হতো। এখনও পৃথিবীর বিভিন্ন দেশে আশুরা  উপলক্ষে মেলা হয়। হয় তাজিয়া মিছিল। হয় মজলিস। ওসব মজলিসে ইমাম হোসাইনের জীবনী পাঠ করা হয়। শোকমূলক কবিতা বা মর্সিয়া পাঠ করা হয়। ধর্মপ্রাণ মানুষ হযরত মুহম্মদ (সাঃ)-এর প্রিয় দৌহিত্র ইমাম হোসেন (রাঃ)-এর জন্য শোক করেন, কান্নাকাটি করেন। যুদ্ধবিহীন, সুন্দর একটি পৃথিবীর আশায় দোয়া চান আল্লাহর দরবারে। পরম করুণাময় যাতে পৃথিবীর সকল মানুষকে সুখে শান্তিতে রাখেন।    তাজিয়া মিছিলটা ততক্ষণে আর নেই। রাস্তাটাও এঁকে বেঁকে চলে গেছে। তবু ওই পথের দিকেই তাকিয়ে রইল অবনিল।